# ***Styregruppen for data og arkitektur***

# **Reviewrapport for: Referencearkitektur for digitalt overblik**

08. november 2019

**Indhold**

[***Styregruppen for data og arkitektur*** 1](#_Toc24117850)

[**Reviewrapport for: Referencearkitektur for digitalt overblik** 1](#_Toc24117851)

[Referencearkitektur for digitalt overblik 2](#_Toc24117852)

[Projektresume 2](#_Toc24117853)

[Anbefalinger 3](#_Toc24117854)

[Anbefalinger til det nuværende projekt 3](#_Toc24117855)

[Tværgående Anbefalinger 5](#_Toc24117856)

# Referencearkitektur for digitalt overblik

Reviewet af Referencearkitektur for digitalt overblik er udført 28. oktober til 08. november 2019 på baggrund af projektets fremsendte materialer:

1. Referencearkitektur for digitalt overblik v0.9.7, Version til fællesoffentligt arkitekturreview.docx
2. Bilag a – Projektgrundlag v 1,0.docx
3. Bilag b – Mit overblik – orkestreringskomponent – arkitekturreview.pptx
4. Bilag c – Mit Overblik – orkestreringskomponent – arkitekturreview (KL ny – red tlw).pptx

Reviewet er udført i overensstemmelse med retningslinjer for arkitekturreviews, godkendt af styregruppen for data og arkitektur maj 2017. Udgangspunktet for reviewet udgøres af hvidbog om fællesoffentlig digital arkitektur. Det er i bilag 1 udarbejdet en kortlægning af hvilke arkitekturregler der har motiveret de givne anbefalinger til projektet, og som med fordel kan læses for at understøtte overensstemmelse med hvidbogens principper. Reviewboardet og deltagere er listet i nedenstående tabel:

|  |  |  |
| --- | --- | --- |
| **Reviewboard:** | Thomas Jensen, Arkitekt | MST |
|  | Thorbjørn Konstantinovitz, Arkitekt | ATP |
|  | Rune Reimann Petersen, Arkitekt  | KL |
| **Sekretariat for 8.1:** | Adam Arnth, Arkitekt | Digitaliseringsstyrelsen - CTD |
|  | Asbjørn Flyger Lauwersen, Facilitator | Digitaliseringsstyrelsen - CTD |
| **Projektdeltagere:** | Anna Louise Madsen, Projektleder  | Digitaliseringsstyrelsen |
|  | Klavs Helberg Jensen, Projektdeltager | Digitaliseringsstyrelsen |
|  | Kurt Hansen, Arkitekt | Strand og Donslund |

# Projektresume

Referencearkitektur for digitalt overblik er en videre bearbejdning af resultaterne fra FODS initiativ 1.3 *Overblik over egne sager og ydelser* der nu bliver videreført i den fællesoffentlige digitaliseringspagt under initiativet *Mit Overblik*. På baggrund af blandt andet analyser af bruger- og forretningsbehov og en teknisk POC, beskriver referencearkitekturen et forretningsmæssigt målbillede med de væsentligste arkitekturbyggeblokke, som skal realiseres for at kunne levere fællesoffentlige digitale overblik. Referencearkitekturen omfatter fælles terminologi for information i overblik, der kan vise relevante data med udgangspunkt i brugerens konkrete behov i en given situation.

Referencearkitekturen omfatter herunder en række mønstre på forretningsmæssigt og teknisk niveau, der skal til for at skabe et tværoffentligt overblik over data fra de offentlige myndigheders forskellige registre og fagsystemer i samspil med allerede eksisterende digitale universer og løsninger samt myndigheders strategier for kommunikation med borgere og virksomheder.

Fordi referencearkitekturen er udviklet i et tæt samarbejde med de konkrete implementeringsprojekter der skal etablere overblik på borger.dk og Virk, er den i sin nuværende form relativt løsningsnær og bærer i teksten præg af sit ophav i FODS initiativet ’Overblik over egne sager og ydelser’, idet udstilling af disse datatyper hyppigst anvendes som eksempel.

Det konkrete formål med denne referencearkitektur er at understøtte centrale og decentrale aktørers samarbejde om at udvikle løsninger, der kan tilbyde borgere og virksomheder et tværgående overblik over deres engagementer med det offentlige, som er direkte relevant for den enkelte borger eller virksomhed. Dette skal ske for at sikre, at den offentlige service leveres med høj kvalitet, effektivt, gennemsigtigt og sikkert, samt at medvirke til at nedbringe behovet for henvendelser til offentlige myndigheder via telefon og personligt fremmøde.

# Anbefalinger

Reviewet af *Referencearkitektur for digitalt overblik* har identificeret en række anbefalinger, der fremstår i to kategorier:

1. Anbefalinger til det nuværende projekt: Herunder fremstår anbefalinger til projektet i dets nuværende og kommende faser, som det er præsenteret for reviewboardet.
2. Tværgående anbefalinger: Disse anbefalinger identificeres af reviewboardet som centrale og relevante for projektets fremtidige succes, men samtidig af en sådan karakter, at disse udfordringer ikke kan løses af projektet isoleret set.

For så vidt angår anbefalinger til det nuværende projekt anmodes projektet om at imødekomme disse ud fra følg-eller-forklar princippet i deres bemærkninger til reviewrapporten samlet i en handlingsplan.

For tværgående anbefalinger, udarbejder sekretariatet for initiativ 8.1 beslutningsoplæg, som ligeledes indgår ligeledes i styregruppen for data og arkitekturs behandling af reviewet.

## Anbefalinger til det nuværende projekt

 **1. Det anbefales, at Referencearkitektur for digitalt overblik godkendes til afprøvning.**

Anbefalingen er motiveret af arkitekturreglerne *AR 1.1 - Styr arkitekturen på rette niveau og sammenhængende* og *AR 2.1 - Anvend og udbyg den fællesoffentlige arkitektur.*

Reviewboardet vurdere at der, med indarbejdelse af de nærværende anbefalinger, er relevant at afprøve referencearkitekturen for at opnå flere erfaringer. Vi har på nuværende tidspunkt meget lidt erfaring med at etablere digitale overblik i det offentlige, som beskrevet i referencearkitekturen. Det giver en naturlig begrænsning for hvor underbyggede og genereliserbare de identificerede arkitekturmønstre er, og efterlader muligheden for at der kan være relevante, uidentificerede mønstre der kan ligge til grund for digitale overblik. For at indhente mere erfaring og underbygge referencearkitekturens grundlag er en afprøvning i forbindelse med de allerede planlagte overblik oplagt.

**2. Det anbefales, at behovet for en referencearkitektur for overblik tydeliggøres, og at abstraktionsniveauet hæves så referencearkitekturen bliver mindre løsningsnær.**

Anbefalingen er motiveret af arkitekturreglerne *AR 1.1 - Styr arkitekturen på rette niveau og sammenhængende* og *AR 1.2 - Optimér arkitektur efter projektets og fælles mål*.

Reviewboardet vurdere at det kan være meningsfyldt at have en referencearkitektur for digitale overblik, i det tilfælde at det forventes at der skal etableres en række overblik. Derfor ser reviewboardet det som relevant for referencearkitekturen at italesætte behovet for overblik i et bredere spektrum af kontekster. Som referencearkitektur bør dokumentets fokus være på de mange muligheder for overblik, eksempelvis muligheden for at lave overblik fra myndigheder til myndighed, eller private leverandører af overblik.

Af samme årsag vurderer reviewboardet at det ville løfte referencearkitekturen at være mindre løsningsnær, og de konkrete projektinstanser der optræder i referencearkitekturen kan med fordel flyttes til et bilag.

**3. Det anbefales, at målgruppen for referencearkitekturen tydeliggøres, så der i læsevejledningen tages højde for, om læseren skal levere data til et overblik, eller etablere et overblik der skal udstille data.**

Anbefalingen er motiveret af arkitekturreglerne *AR 2.4 - Byg med udgangspunkt i brugeren og forberedt til forandring* og *AR 5.1 - Design sammenhængende brugerrejser.*

Reviewboardet ser positivt på referencearkitekturens målgruppeafsnit der fungere som læsevejledning og hjælper forskellige målgrupper til at finde de mest relevante afsnit i dokumentet, uden at skulle igennem alle kapitler. Læsevejledningens udgangspunkt i roller kan med fordel udvides med en hjælp til at finde de mest relevante kapitler afhængig af opgave, hvis man som læser skal levere data til et overblik eller hvis man selv skal etablere et overblik. Det kan yderligere overvejes om strukturelle ændringer i dokumentet kan lette læsningen ved at afspejle forskellige målgruppers behov eller afspejle forskellen mellem dataleverandører eller overbliksansvarlig i tjeklisten.

**4. Det anbefales, at referencearkitekturen gennemfører en formidlingstest med målgruppen, for at understøtte let forståelse og anvendelse.**

Anbefalingen er motiveret af arkitekturreglerne *AR 1.2 - Optimér arkitektur efter projektets og fælles mål, AR 2.4 - Byg med udgangspunkt i brugeren og forberedt til forandring* og *AR 5.1 - Design sammenhængende brugerrejser.*

Reviewboardet vurdere at referencearkitekturen som en del af afprøvningen gennemgår en test af formidlingen med målgruppen. Den konkrete test kan udføres på forskellige måder, men det vigtige er at undersøge om målgruppen er i stand til at indhente den relevante information fra dokumentet inden for en realistisk tidsramme. Referencearkitekturen er et formidlingsprodukt og det er derfor centralt at potentielle læsere, der ikke har været en del af udarbejdelsen, inddrages inden skrivningen afsluttes.

**5. Det anbefales, at principper og gevinster genbesøges.**

Anbefalingen er ikke motiveret af en specifik arkitekturregel.

De opstillede principper i referencearkitekturen kan med fordel genbesøges, for at sikre at de kan forstås på egne premisser, ikke indeholder mere end ét princip per princip og understøtter det rette abstraktionsniveau for en referencearkitektur. Eksempelvis kan princip 8 (sikkerhed følger data og gemmes ikke af præsentationslag eller orkestreringslag) deles i et sikkerhedsprincip og et princip om datas bevægelse. Derudover kan principperne med fordel kobles sammen med de beskrevne forretningsmæssige- og brugerbehov, samt FDA principperne.

Reviewboardet foreslår derudover at de beskrevne gevinster omformuleres til at være kriterier for at etablere et overblik. Dette kan både understøtte beslutningen om at etablere et overblik med konkrete gevinster for det enkelte projekt, og hjælpe med at tydeliggøre hvilke dele af overblikskonceptet der kan give hvilke gevinster. Eksempelvis ”Et overblik bør overvejes når det giver værdi at vise sammenstillet data på tværs af myndighedsskel”.

**6. Det anbefales, at afsnittet om sikkerhed bliver uddybet, med beskrivelser af hvordan sikkerhed tænkes håndteret i de forskellige lag.**

Anbefalingen er motiveret af arkitekturreglerne *AR 4.1 – Opfyld krav til informationssikkerhed og privatlivsbeskyttelse* og *AR 4.2 Anvend fælles arkitektur for informationssikkerhed.*

Reviewboardet anbefaler at afsnittet om sikkerhed udvides, så det bliver tydeliggjort hvilke roller der har ansvaret for informationssikkerheden i de forskellige lag. Det ville løfte referencearkitekturen yderligere hvis der blev tydeliggjort hvilke sikkerhedsforanstaltninger og sikkerhedsmæssige kapabiliteter, inklusiv bruger-rettighedsstyring, der bør implementeres i de forskellige lag af arkitekturen.

## Tværgående Anbefalinger

**7. Det anbefales, at nyintroducerede begreber og koncepter i FDA-produkter følges af en kort beskrivelse der kan stilles til rådighed for andre produkter til anvendelse i eksempelvis i en faktaboks.**

For at sikre nemmere tværgående anvendelse af begreber og koncepter i den fællesoffentlige digitale arkitektur, vurderer reviewboardet at det vil være gavnligt hvis de ansvarlige projekter udfyldte definitionerne af begreberne, således at de nemt kan udstilles og forstås uden for den oprindelige kontekst.

**7. Det anbefales, at Referencearkitektur for deling af data og dokumenter udvides med beskrivelse af mønstre for fejlhåndtering ved overlevering af data.**

Reviewboardet vurderer, at der ved orkestrering af flere datakilder til en samlet udstilling opstår et fælles behov for håndtering af fejl ved dataoverlevering. Reviewboardet vurdere at Referencearkitektur for deling af data og dokumenter, ved en opdatering, bør beskrive hensigtsmæssige mønstre for fejlhåndtering.